Супрацоўніцтва асацыяцыі, федэрацыі і педагогаў доўжыцца ўжо не першы год. Настаўнікі Міншчыны, стаўшы піянерамі ў гэтай справе, два гады назад узялі курс на развіццё міні-гольфа ў школах. І сёння ёсць паспяховыя прыклады таго, як спорт, які лічыцца элітарным, прыжываецца ў беларускай глыбінцы. Зараз у вобласці рэалізоўваецца педагагічны праект, падчас якога школьнікаў на факультатыўных занятках па фізкультуры вучаць асновам гэтай гульні. Наватарамі выступілі настаўнікі Слуцкага і Нясвіжскага раёнаў. У Слуцкім раёне закупілі абсталяванне і другі год праводзяць факультатыўныя заняткі са школьнікамі, а ў Нясвіжскім дзяржаўным педагагічным каледжы імя Якуба Коласа, вырабіўшы дарожкі для міні-гольфа ўласнымі сіламі, педагогі вось-вось пачнуць вучыць гэтай гульні будучых настаўнікаў фізкультуры. У Слуцку міжшкольныя факультатыўныя заняткі наведваюць вучні чатырох школ.